Zoologisk Museum udstiller den 2,80 meter lang grønlandshaj, der skyllede i land ved Skagen i december.

En 2 meter og 80 centimeter lang grønlandshaj har været på besøg i Kattegat, men rejsen er endt på Zoologisk Museum i København, hvor den udstilles fra den 12.-27. februar. Hajen blev skyllet død i land i Ålbæk mellem Skagen og Frederikshavn den 28. december. Grønlandshajerne er ellers ikke hjemmehørende i danske farvande. Den er talrigest i de arktiske farvande, men kommer oftere forbi, end vi ellers går og tror, mener museets fiskespecialist, Henrik Carl. Grønlandshajen kan vokse sig op til seks-syv meter lang og veje over et ton. Den er verdens næststørste kødædende haj og æder både sæler og marsvin. Grønlandshajen er også potentielt farlig for mennesker. Men den opholder sig mest på 200-600 meter dybt vand og kommer derfor ikke i nærheden af badegæster på de danske strande. Den 140 kilo tunge grønlandshaj vil efter udstillingen indgå i Zoologisk Museums videnskabelige samling.